
Porkohászati technológiával előállított rozsdamentes acél hibrid felületkezelése

Kulcsszavak: 17-4 PH; MIM; plazmanitridálás; pvd
A gépalkatrészek, szerszámok igénybevételi állapota bizonyos esetekben megköveteli az anyagtulajdonságok inhomogén jellegét: míg a felületi és felületközeli rétegeknél követelmény a nagy keménység és kopásállóság, a magnak szívós jellege előnyös. Ilyen jellegű igénybevételek esetén a szerkezetek felületének módosítása, felületi kezelése levetővé teszi, a követelményeknek eleget tevő szerkezet kialakítását. A felületkezelési eljárásokon belül megkülönböztetünk technológiákat, melyek során az alapanyag felületi rétegét módosítjuk, valamint az eltérő felületi réteget felvivő, bevonatoló technológiákat. A műszaki életben azonban olyan különleges tulajdonságokkal rendelkező felület kialakítására is szükség lehet, melyet önmagában egyik technológia sem képes biztosítani; így terjedtek el a hibrid felületkezelési technológiák, melyek több, egymástól eltérő jellegű felületkezelő technológia hatását ötvözve olyan tulajdonságokat biztosít a szerkezetnek, amelyet egy kezeléssel nem lenne lehetséges elérni.
A gépalkatrészek gyártása során felmerülő tényezők a gazdaságosság és a termelékenység. Nagy sorozatszámban gyártott alkatrészek esetén egyre elterjedtebb technológia a fémfröccsöntés (MIM, metal injection molding). A technológia hatékonyan ötvözi a polimerekre jellemző fröccsöntési technológia, illetve a fémek gyártásnál ismeretes porkohászati technológiák előnyeit. A fémfröccsöntés során kialakítható, a hagyományos gyártástechnológiákkal gyártott tömbi anyagoktól eltérő mikroszerkezettel rendelkező termékek és a diffúziós, illetve bevonatoló technológiákkal kialakított felületi tulajdonságok kölcsönhatása azonban kevésbé kutatott területnek számít.
Kutatásom során 17-4 PH jelölésű martenzites, kiválásosan keményíthető rozsdamentes acél esetében vizsgáltuk az eltérő acélgyártási technológiákkal elérhető mikroszerkezetek kölcsönhatását különböző hibrid felületkezelési technológiákkal. A kutatás során alkalmazott gyártástechnológiák hagyományos öntészeti technológia, illetve fémfröccsöntés, mint porkohászati technológia. Az alkalmazott hibrid felületkezelési technológiák kis hőmérsékletű nitridálás, illetve eltérő kémiai összetételű PVD bevonatok kombinációjával lettek megvalósítva. A rendelkezésre álló próbatesteket tribológiai, mikroszerkezeti, keménységi és rétegadhéziós szempontból értékeltük ki.



